ደኢህዴን በሁሉም የልማት መስኮች አበረታች ውጤት መመዝገቡን ገለጸ
ባለፈው ዓመት የተካሔደውን የጥልቅ ተሀድሶ ንቅናቄ ተከትሎ በክልሉ በሁሉም የልማት መስኮች አበረታች ውጤት መመዝገቡን የደቡብ ኢትዮጵያ ህዝቦች ዴሞክራሲያዊ ንቅናቄ /ደኢህዴን/ ማዕከላዊ ኮሚቴ ጽ/ቤት ገለጸ፡፡ማዕከላዊ ኮሚቴው ሰሞኑን ባካሔደው መደበኛ ስብሰባ በልዩ ልዩ ጉዳዮች ላይ ውሳኔ ማስተላለፉም ተመልክቷል፡፡የደኢህዴን ማዕከላዊ ኮሚቴ ጽ/ቤት ኃላፊ አቶ ተስፋዬ በልጅጌ በጽ/ቤታቸው በሰጡት ጋዜጣዊ መግለጫ እንደተናገሩት ባላፈው ዓመት የተካሔደውን የጥልቅ ተሀድሶ ንቅናቄ ተከትሎ በክልሉ በልዩ ልዩ የልማት እና የመልካም አስተዳደር ዘርፎች አበረታች ውጤቶች ተመዝግበዋል፡፡ማዕከላዊ ኮሚቴው ሰሞኑን ባካሄደው ስብሰባ የህዝቦችን አንድነት የሚጻረሩ እና ለሰላም እጦት ምክንያት የሚሆኑ አመለካከቶች እና ተግባራትን በዝርዝር ፈትሿል፡፡ በዚህም በአንዳንድ አካባቢዎች ተስተውለው የነበሩ የጠባብ ብሔርተኝነት አመለካከቶች እና ተግባራት እልባት እንዲያገኙ ተደርጓል፡፡ ይህም የጥልቅ ተሀድሶው ውጤት መሆኑን አቶ ተስፋዬ ጠቁመዋል፡፡ሙስናና ብልሹ አሰራርን በመዋጋት ረገድ የተጀመሩ ስራዎች አበረታች መሆናቸውንም ማዕከላዊ ኮሚቴው ለይቷል፡፡ ከጥልቅ ተሀድሶው ወዲህ በሙስናና ብልሹ አሰራር ውስጥ ተሳታፊ ሆነዋል የተባሉ 672 አመራሮች እና ባለሙያዎችን መለየት የተቻለ ሲሆን ከነዚህ ውስጥ 8ቱ ከፍተኛ አመራሮች፣ 17ቱ ደግሞ በመካከለኛ ደረጃ የሚገኙ አመራሮች መሆናቸውን አቶ ተስፋዬ ጠቁመዋል፡፡52 ሚሊየን የባከነ የህዝብና የመንግስት ገንዘብም ተመላሽ የተደረገ ሲሆን በገጠር እና በከተማ አለአግባብ ሊባክን የነበሩ በርካታ መሬቶችንም ማስመለስ ተችሏል ብለዋል፡፡በክልሉ የሚገኙ ወጣቶች በእውቀት እና በምክንያት ላይ ተመስርተው ሀሳቦቻቸውን እና አመለካከቶቻቸውን በጉልህ ማንፀባረቅ እንዲችሉ ምቹ ሁኔታዎችን በመፍጠር ማሳተፍ መቻሉንም ማዕከላዊ ኮሚቴው በበጎ ጎኑ ገምግሟል፡፡የክልሉን ወጣቶች ኢኮኖሚያዊ ተጠቃሚነት ከማሳደግ አንፃርም 6 መቶ ሺ ወጣቶችን በቋሚና በጊዜያዊ የስራ እድል ለማሳተፍ ታቅዶ 520 ሺህ ወጣቶችን ተጠቃሚ ማድረግ የተቻለ ሲሆን ከነዚህ መካከል 386 ሺ ወጣቶች በተመረጡ ፓኬጆች በቋሚ የሥራ እድል የተሳተፉ መሆናቸውን አቶ ተስፋዬ ገልጸዋል፡፡በተለያዩ ተቋማት በሚሰጡ አገልግሎቶች ተሃድሶው ያመጣቸው ለውጦች ቢኖሩም የህዝቡን እርካታ በሚያረጋግጡበት ደረጃ ላይ ባለመሆናቸው ተሃድሶው የበለጠ ግለቱን ጠብቆ መሄድ እንዳለበት አቅጣጫ መቀመጡንም ጠቁመዋል፡፡በተያዘውም በጀት ዓመት በመልካም አስተዳደር ዘርፍ የተጀመሩ ሥራዎች ይበልጥ ተጠናክረው እንዲቀጥሉ የሚደረግ መሆኑን የገለጹት አቶ ተስፋዬ የክልሉ ህዝቦች በየደረጃው የጀመሯቸውን ትግሎች አጠናክረው እንዲቀጥሉ ማዕከላዊ ኮሚቴው ጥሪ ማቅረቡንም ከክልሉ የመንግስት ኮሙኒኬሽን ጉዳዮች ጽ/ቤት  የተገኘዉ መረጃ ያመለክታል፡፡ 